
SLOVENSKÁ REPUBLIKA
UZNESENIE Ústavného súdu Slovenskej republiky
IV. ÚS 314/04-9 Ústavný súd Slovenskej republiky na neverejnom zasadnutí senátu 13. októbra 2004 predbežne prerokoval sťažnosť Miroslava Kozáneka, bytom Š., ktorou namietal porušenie svojho základného práva postupom Krajského súdu v Trnave v konaní o odvolaní proti rozhodnutiu Sociálnej poisťovne, ústredia Bratislava, a takto rozhodol: Sťažnosť Miroslava Kozáneka o d m i e t a pre nesplnenie zákonom predpísaných náležitostí. Odôvodnenie: Ústavnému súdu Slovenskej republiky (ďalej len „ústavný súd“) bola 9. augusta 2004 doručená sťažnosť Miroslava Kozáneka, bytom Š. (ďalej len „sťažovateľ“), ktorou namietal porušenie jeho základného práva postupom Krajského súdu v Trnave v konaní o odvolaní proti rozhodnutiu Sociálnej poisťovne, ústredia Bratislava. Pretože sťažnosť sťažovateľa nespĺňala náležitosti predpísané zákonom Národnej rady Slovenskej republiky č. 38/1993 Z. z. o organizácii Ústavného súdu Slovenskej republiky, o konaní pred ním a o postavení jeho sudcov v znení neskorších predpisov (ďalej
len „zákon o ústavnom súde“) a nebolo k nej pripojené splnomocnenie na jeho zastupovanie v konaní pred ústavným súdom (§ 20 ods. 2 zákona o ústavnom súde), ústavný súd ho listom zo 7. septembra 2004 vyzval, aby sťažnosť doplnil o chýbajúce náležitosti v zmysle poučenia obsiahnutého v tomto liste a tiež, aby predložil kvalifikované splnomocnenie pre advokáta na jeho zastupovanie pred ústavným súdom. Zároveň ho upozornil, že ak sťažnosť v určenej lehote nedoplní, môže byť odmietnutá podľa § 25 ods. 2 zákona o ústavnom súde. Sťažovateľ na výzvu ústavného súdu, ktorá mu bola doručená 10. septembra 2004, v určenej pätnásťdňovej lehote neodpovedal a neurobil tak ani do dňa predbežného prerokovania sťažnosti. Ústavný súd podľa § 25 ods. 1 zákona o ústavnom súde každú sťažnosť predbežne prerokuje na neverejnom zasadnutí bez prítomnosti sťažovateľa. Pri predbežnom prerokovaní každej sťažnosti ústavný súd skúma, či dôvody uvedené v § 25 ods. 2 zákona o ústavnom súde nebránia jej prijatiu na ďalšie konanie. Podľa tohto ustanovenia návrhy vo veciach, na prerokovanie ktorých nemá ústavný súd právomoc, návrhy, ktoré nemajú zákonom predpísané náležitosti, neprípustné návrhy alebo návrhy podané niekým zjavne neoprávneným, ako aj návrhy zjavne neopodstatnené alebo podané oneskorene môže ústavný súd na predbežnom prerokovaní odmietnuť uznesením bez ústneho pojednávania. Ak ústavný súd sťažovateľa na také nedostatky upozornil, uznesenie sa nemusí odôvodniť (§ 25 ods. 2 zákona o ústavnom súde). Keďže sťažnosť sťažovateľa nespĺňala požadované základné náležitosti a sťažovateľ ju ani napriek písomnej výzve nedoplnil, ústavný súd sťažnosť po jej predbežnom prerokovaní podľa § 25 ods. 2 zákona o ústavnom súde z toho dôvodu odmietol. P o u č e n i e : Proti tomuto rozhodnutiu nemožno podať opravný prostriedok. V Košiciach 13. októbra 2004

Zdroj: KAUZIS.SK – https://www.kauzis.sk/judikatura/r/ussr:b573edda-e11a-48a1-b401-a84f5ec00d55 (dáta aktuálne k 31. 10. 2026). Záväzné je znenie zverejnené súdom.




